

Ára: 180 Ft

IX. évf. 9. szám Nagyböjt 1. vasárnap 2022. március 6.

**Járványügyi rendelkezések visszavonása a Váci Egyházmegyében**

Az állami rendelkezésekkel összhangban – tekintettel a javuló járványhelyzetre – 2022. március 7- től a templomokban és más zárt terekben tartandó mindennemű közösségi eseményre vonatkozóan az alábbi módon rendelkezem. Nem kötelező a maszk viselése és a nagyobb távolságtartás. Nem kötelező érvényűek azok a liturgikus korlátozások sem, amelyek kizárólag a járvány miatt léptek életbe. A kiengesztelődéskor a kézfogás továbbra sem ajánlott. Kérem, hogy továbbra is felelősen és körültekintően járjunk el, figyelembe véve az esetleges újabb járványügyi előírásokat. Áldoztatáskor a kézfertőtlenítést továbbra is ajánljuk. A szociális és egészségügyi intézményekben azonban továbbra is érvényben maradnak a védekezést szolgáló intézkedések. Kérjük azokat, akik ilyen helyeken látnak el szolgálatot, továbbra is tartsák meg a helyi előírásokat! Továbbá buzdítjuk a híveket, hogy – amennyiben lehetséges – személyesen vegyenek részt a szentmiséken és egyéb liturgikus alkalmakon. A szentmisébe online módon való bekapcsolódás nem helyettesíti a személyes részvételt, ez inkább azoknak ajánlott, akik betegség miatt nem tudnak templomba menni.

Vác, 2022. március 4.

✠ Marton Zsolt s. k. váci püspök

**Tisztázó rendelkezések a berceli plébánián**

A berceli, nógrádkövesdi, vanyarci, galgagutai, becskei és szécsénkei egyházközségek esetében továbbra is a maximális megelőzésre fordítjuk a figyelmet. Így ajánlott a zárt terekben, pl. templomtér a maszk helyes használata, de nem kötelező, így érthető, ha valaki elővigyázatosságból továbbra is használni szeretné. Felhívjuk rá a figyelmet, hogy nincs felmentése a vasárnapi és ünnepi miséken való részvétel alól, vagyis azoknak szándékos elmulasztása továbbra is halálos bűn. Aki beteg vagy pozitív covid tesztje van kerülje a közösséggel való érintkezést, munkahelyet, közösségi programokat stb. mások megfertőzését.

**ELSŐÁLDOZÓK ÉS BÉRMÁLKOZÓK SKRUTÍNIUMA**

**B.) A KATEKUMENEK HITÉNEK MEGVIZSGÁLÁSA**

**(SKRUTINIUM)** (OICA 160-180. szám)

**(Lehetőség van három skrutíniumra, amelyek közül** *egy kötelező)*

A megtisztulás és a megvilágosodás ideje alatt a katekumenek a helyi közösséggel együtt lelkigyakorlatot tartanak, hogy a húsvéti ünnepekre és a beavató szentségek felvételére előkészüljenek. Ezt a célt szolgálják a skrutíniumok (a hit megvizsgálásai) és a közvetlenül felkészítő szertartások is.

A skrucíniumokra Nagyböjtben kerül sor. A kiválasztottak lelki és katekétikai felkészülését ezek a szertartások teszik teljessé.

A skrutíniumoknak elsősorban lelki céljuk van, az tudniillik, hogy az értelmet és a szívet megtisztítsák és a kísértésekkel szemben megerősítsék, a szándékot őszintévé tegyék s az akaratot serkentsék, és így a katekumenek szorosabban ragaszkodjanak Krisztushoz, és elszántabban törekedjenek Isten szeretetére.

A skrutíniumra akkor kerül sor, miután a katekumen megvizsgálta önmagát, beismerte gyengeségét és az Egyház által kéri Jézus megváltó kegyelmét. Az Egyház pedig ebben a szertartásban - miután megvizsgálta a jelöltet - imádkozik érte és kéri számára a bűneitől való szabadulást, és azt, hogy át tudja adni magát Krisztusnak, az ő Megváltójának.

A skrutíniumokat Nagyböjt III., IV. és V. vasárnapján tartsák meg a szentmise keretében. Az ,,A" év olvasmányait vegyék a válaszos zsoltárral együtt. Ha ezek a vasár­ napok lelkipásztori okokból nem megfelelőek, akkor a skrutíniumot tegyék át

*Nagyböjt más vasárnapjára, vagy akár egy megfelelőbb hétköznapra. Az első skrutíniumhoz azonban mindig a szamariai asszonyról, a másodikhoz a vakon születettről, a harmadikhoz pedig a Lázár feltámasztásáról szóló olvasmányt vegyék.*

*A szertartásokra lehetőleg hívjuk meg a szentségek vételére készülők keresztszüleit, kezeseit, szüleit.*

**II. AZ *ELSŐ SKRUTINIUM***

Az első skrutíniumot Nagyböjt III. vasárnapján vagy az azt követő egyik köznapon tartjuk. Az eukarisztikus imában történjék megemlékezés a kiválasztottakról és a keresztszülőkről. Lásd *Misekönyv* ***770-772.*** *oldal.*

***IGELITURGIA***

Az olvasmányokat *A szentmise olvasmányai ,,A" év, Nagyböjt III. vasárnapjáról* vesszük:

***Olvasmány:*** *Kiv 17, 3-7*

Adj nekünk vizet, hogy ihassunk!

***Szentlecke:*** *Róm 5, 1-2. 5-8*

A nekünk ajándékozott Szentlélekkel kiáradt szívünkbe az Isten szeretete.

***Evangélium:*** *Jn 4, 5-42*

Az a víz, amelyet én adok, örök életre szökellő vízforrás.

***HOMILIA***

A celebráns a homíliában, a Szentírás olvasmányaira támaszkodva, kifejti az első skrutínium értelmét, figyelve a nagybójti liturgiára és a kiválasztottak lelki fejlődésére.

**CSENDBEN VEGZETI IMADSAG**

*A homília után a celebráns így szól:*

Kedves kiválaszto tak,

a keresztszülőkkel együtt lépjetek közelebb!

*Most a celebráns először a hívekhez fordul:*

Kedves Hívek! Csendben imádkozzatok a kiválasztottakért, hogy megértsék a bűnbánat szellemét, a bűn súlyosságát és Isten gyermekeinek igazi szabadságát:

*Ezután a hittanulókhoz fordul:*

Ti pedig, kedves kiválasztottak,

hogy külsőleg is kifejezzétek bűnbánatotokat, térdeljetek le (hajoljatok meg),

és csendben imádkozzatok!

*Mindnyájan egy ideig csendben imádkoznak.*

*Celebráns:*

Álljatok fel mindnyájan!

*Celebráns:*

Most a kiválasztottakért végzett könyörgések következnek. Ezalatt a (keresztszülők) kezesek tegyék rá jobb kezüket a kiválasztottak vállára!

**KÖNYÖRGÉSEK A KIVÁLASZTOTTAKÉRT**

*Celebráns:* Imádkozzunk, testvéreim, mennyei Atyánkhoz, aki Jézus Krisztusban megnyitja számunkra a kegyelem forrását!

*Lektor:*

1. Hogy ezek a kiválasztottak - a szamariai asszonyhoz hasonlóan - életüket Krisztus színe előtt átgondolják és bűneiket felismerjék, kérjük Urunkat!

*Hívek:* Kérünk téged, hallgass meg minket!

1. Hogy megszabaduljanak a bizalmatlanság szellemétől, amely az ember lépteit Krisztustól eltávolítja, kérjük Urunkat!
2. Hogy várják az Úr ajándékát, és az örök életre szökellő élő vizet ők is elnyerjék a keresztségben, kérjük Urunkat!
3. Hogy Isten Fiát Mesterüknek elfogadják, s lélekben és igazságban az Atya igaz imádóivá váljanak, kérjük Urunkat!
4. Hogy a Krisztussal való bensőséges találkozás élményét barátaikkal és embertársaikkal örömmel megosszák, kérjük Urunkat!
5. Hogy Krisztus evangéliuma eljusson az egész világon a szegényekhez és az Isten igéjére szomjazókhoz, kérjük Urunkat!
6. Hogy Szentatyánk, főpásztoraink és papjaink Krisztushoz, az élő vizek forrásához vezessenek el minket, kérjük Urunkat!

*Celebráns:* Mindenható Atyánk! Te szent Fiad által az élő vizek forrását nyitottad meg a benned bízók szívében: Add, hogy bűneink miatt soha el ne apadjon bennünk éltető kegyelmed, amelyet nekünk adtál. Krisztus, a mi Urunk által.

*Hívek:* Ámen.

*Egyéb szabadon választható fohászok: vii.* OICA 378. szám.

**IMÁDSÁG A GONOSZ LÉLEK HATALMÁNAK MEGTÖRÉSÉÉRT (EXORCIZMUS)**

*Ezután a celebráns a kiválasztottakhoz fordulva összetett kézzel mondja:* Most a gonosz lélek hatalmának megtöréséért imádkozzunk! Istenünk, te elküldted nekünk Fiadat mint a világ Üdvözítőjét.

Add, hogy ezek a katekumenek,

mint a szamariai asszony, élő vízre szomjazzanak, az Úr szavára térjenek meg,

és ismerjék el bűneiket és gyengeségeiket.

Kérünk, ne engedd, hogy a hamis önbizalom hatalmába kerítse és az ördög cselvetése rászedje őket,

hanem szabadítsd meg lelküket a hamisság szellemétől, hogy beismerjék tévedéseiket,

bensőleg megtisztuljanak

és az üdvösség útjára lépjenek. Krisztus, a mi Urunk által.

*Hívek:* Ámen.

*Ezután a celebráns, ha mód van rá, külön-külön minden egyes kiválasztottra csendben ráteszi a kezét. Majd föléjük terjesztett kézzel folytatja:*

Urunk, Jézus Krisztus, te vagy a forrás, akire ők szomjaznak, és te vagy a Mester, akit keresnek. Nem merik azt mondani előtted, hogy ártatlanok, hiszen egyedül te vagy a Szent! De bizalommal feltárják szívüket, megvallják, hogy bűnösök, és megmutatják szívük rejtett sebeit.

*Ezért irgalmas szereteteddel hajolj le hozzájuk, szabadítsd meg őket gyengeségeiktől, állítsd helyre lelki egészségüket, csillapítsd szomjukat,*

*és add meg nekik a békét. Neved erejével, amelyet bizalommal segítségül hívunk, állj most melléjük és mentsd meg őket.*

*Parancsolj a gonosz szellemnek, akit legyőztél feltámadásoddal.*

*A Szentlélek világosságával mutasd meg az utat választottaidnak, hogy eljussanak az Atyához, és őt igazságban imádják.*

*Aki élsz és uralkodol mindörökkön-örökké.*

Hívek: *Ámen.*

Az exorcizmus, vagyis a gonosz lélek hatalmának megtöréséért mondott imádság egyéb könyörgései tetszés szerint választhatók, vö·. *OICA 379. szám.*

Az alkalomnak megfelelő zsoltár (pl. a 6, 25, 31, 37, 38, 39, 50,

114, 129, 138, 141.) vagy népének (pl. SzVU 58. *Bűnbánóknak menedéke;* SzVU 63. *A keresztfához megyek)* következhet.

Ezután vasárnap elmondjuk a Hitvallást. Az Egyetemes könyörgések elmaradnak, és az Eukarisztia ünneplésével folytatódik a szertartás.

Amennyiben nem kerül sor az Eukarisztia megünneplésére, az alkalomnak megfelelő énekkel és áldással fejeződik be a szertartás.

***A KIVÁLASZTOTTAK MEGÁLDÁSA ÉS ELBOCSÁTÁSA***

Ezután a celebráns megáldja és elbocsátja a kiválasztottakat:

LELKITÜKÖR

**I. Istennel való kapcsolatom**

Imádkoztam rendszeresen? Reggel is? Este is?

Törekedtem-e arra, hogy imádságom összeszedett legyen?

Vagy csak figyelmetlenül imádkoztam esetleg az ágyban fekve?

Olvasom-e néha a szentírást?

Szégyelltem-e mások előtt keresztény voltomat?

Tiszteltem-e az Istennek szentelt személyeket, helyeket, tárgyakat?

Szoktam-e csúnyán beszélni? Káromkodtam-e?

Használtam-e feleslegesen Isten vagy a szentek nevét? Használtam-e durva szavakat?

Részt vettem-e vasárnap a szentmisén? Nem szoktam elkésni?

Dolgoztam-e vasárnap pénzkereső munkát? Igyekeztem-e ünneppé tenni a vasárnapot játékkal, pihenéssel?

**II. Embertársaimmal való kapcsolat**

Szívesen segítettem szüleimnek, nagyszüleimnek? Meglepem-e néha szüleimet valami apró kedvességgel?

Van-e türelmem az öregekhez? Hallgatok-e tanácsaikra?

Voltam-e udvariatlan, pimasz, szemtelen?

Vigyáztam egészségemre, magam és mások életére és környezetemre?

Viselkedésemmel adtam-e jó példát másoknak? Okoztam-e botrányt? Fogyasztok-e káros élvezeti cikket: alkohol, cigaretta, drog?

Kiálltam-e mindig az élet védelmében a fogantatástól a természetes halálig? Adtam-e tanácsot abortuszra, eutanázia végzésére? Beleegyeztem-e hasonló tettbe? Részt vettem-e verekedésben, leszámolásban?

Gondoltam, néztem, vagy tettem-e szemérmetlent, paráznát?

Néztem-e szemérmetlen filmet, jelenetet, beszéltem-e parázna tettről? Tettem-e magamon, vagy mással valami szemérmetlent? Önkielégítést végzetem-e? Mással voltam-e együtt? Használtam-e óvszert, fogamzásgátló szereket, abortáló tablettákat?

Loptam-e? Kicsi értéket sem? Tudok-e anyagi beosztással élni?

Talált tárgyat visszajuttattam-e a tulajdonosának? Sikkasztottam-e, csaltam-e, elnéztem-e mások ilyen tettét?

Megbízható becsületes vagyok-e? Mondtam rosszat másról (rágalmaztam)? Beszéltem más hibájáról (pletykáltam)?

Ígéretemet mindig megtartottam?

Vállaltam-e mindig tettemért a következményeket?

Törtem-e házasságot? Van-e kétes kapcsolatom?

Nem voltam irigy? Nem kívántam más képességét, tulajdonát?

**III. Önmagammal való kapcsolat**

Kötelességeimet megfelelően elvégeztem?

Voltam-e torkos, válogattam-e az ételekben? Voltam-e falánk?

Nem voltam önző, vagy durva?

Nem csábítottam valakit rosszra? /lopásra, hazugságra, csalásra/

Kész voltam-e mindig segíteni a másiknak?

Jó példát adtam a másiknak viselkedésemmel?

Eleget sportolok, pihenek?

HIRDETÉSEK

**Megújultak a nógrádkövesdi és becskei templom harangjai**

Slíž Róbert elkeszítette várhosszúréti műhelyében a becskei és nógrádkövesdi harang új alkatrészeit. 2022.03.07-én 2022.03.08-án felszereli ezeket a harangokat. Az adományokért köszönetünket fejezzük ki. A nógrádkövesdi harangokra még nem áll rendelkezésre a teljes összeg, **250.000 Ft-ra még szükség lenne, ezért számítunk anyagi támogatásukra.** Az eddig befolyt összegeket már átutaltuk a harangöntő részére. A becskei templomban pedig a harang elektromos rendszerbe való beillesztésére van még szükség a hívek adományára.

Isten fizesse meg százszorosan mindenkinek a legkisebb adományát is.

2022.03.07. H 17:00 Szentmise a Galgagutai Templomban

 18:00 Jegyesoktatás

2022.03.10. Cs 17:00 Szentségimádás a Berceli Templomban

2022.03.11. P 17:00 Szentmise Elh. Benedek Mihály

2022.03.12. Sz  **17:00 Szentmise a Berceli Templomban**

2022.03.13 V **08:30 Szentmise a Berceli Templomban**

 **10:30 Igeliturgia a Becskei Templomban**

 **10:30 Szentmise a Galgagutai Templomban** *hamvazással*

 **12:00 Szentmise a Nógrádkövesdi templomban** *hamvazással*

 **12:00 Igeliturgia a Szécsénkei Templomban**

**2022.03.20.V 08:30 Szentmise a Berceli Templomban elsőáldozók és bérmálkozók**

 **első skrutiniuma**

**A COVID-19 pandémia elmúlásáig az időpontok változtatásának jogát fenntartjuk!**

Amennyiben a járványügyi előírások miatt a szertartásvégző nem tud jelen lenni a szertartáson, a hívek közös imádságot, lehetőleg igeliturgiát tartsanak a templomban. Az igeliturgiákat lehetőleg akolitus végezze, illetve imádkozzunk papi és szerzetesi hivatásokért!

Római Katolikus Plébánia 2687 Bercel, Béke u. 20.

tel: 0630/455-3287 web: [http://bercel.vaciegyhazmegye.hu](http://bercel.vaciegyhazmegye.hu/), e-mail: bercel@vacem.hu

Bankszámlaszám: 10700323-68589824-51100005

**Minden jog fenntartva, beleértve a másoláshoz, digitalizáláshoz való jogot is.**